CELEX: 52012PC0277
Language: ro
Date: 2012-06-07
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2371/2002 al Consiliului privind conservarea şi exploatarea durabilă a resurselor piscicole în conformitate cu politica comună în domeniul pescuitului

|
			
		
		
		52012PC0277
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (CE) nr. 2371/2002 al Consiliului privind conservarea şi exploatarea durabilă a resurselor piscicole în conformitate cu politica comună în domeniul pescuitului /* COM/2012/0277 final - 2012/0143 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Articolul 17 alineatul (2) primul
paragraf din Regulamentul (CE) nr. 2371/2002 al Consiliului privind
conservarea și exploatarea durabilă a resurselor piscicole în
conformitate cu politica comună în domeniul pescuitului[1] prevede, pentru zonele de 12
mile marine aparținând statelor membre (apele teritoriale), o derogare de
la norma generală a accesului egal al navelor de pescuit din Uniune la
apele și resursele Uniunii menționate la articolul 17
alineatul (1) din regulamentul menționat, autorizând statele membre
să limiteze accesul în zonele respective la anumite nave. Limitările
accesului impuse de statele membre în temeiul acestei derogări au redus
presiunea cauzată de pescuit în zonele cele mai fragile din punct de
vedere biologic și au contribuit la stabilitatea economică a
activităților costiere de mică anvergură. 
Derogarea se aplică de la
1 ianuarie 2003 până la 31 decembrie 2012. Continuarea
regimului de acces la cele 12 mile marine este prevăzută la articolul 6
alineatul (2) din propunerea de adoptare a unui nou regulament privind
politica comună în domeniul pescuitului[2].
În cazul în care reforma politicii comune din domeniul pescuitului nu se
încheie până la sfârșitul anului 2012, este necesară prelungirea
valabilității regimului de acces la zonele de 12 mile marine,
până la data intrării în vigoare a noului Regulament al Parlamentului
European și al Consiliului privind politica în domeniul pescuitului,
pentru a asigura continuitatea activităților de pescuit și
după 1 ianuarie 2013. 
În conformitate cu articolul (17)
alineatul (2) al doilea paragraf din Regulamentul (CE)
nr. 2371/2002, Comisia a prezentat Parlamentului European și
Consiliului un raport referitor la aranjamentele privind accesul la resurse în
zonele de 12 mile marine aparținând statelor membre[3]. În raport se precizează
că regimul de acces este foarte stabil și că, începând din 2002,
el a funcționat neîntrerupt și în mod satisfăcător. 
2.           REZULTATELE OBȚINUTE ÎN URMA
CONSULTĂRILOR CU PĂRȚILE INTERESATE ȘI A EVALUĂRII
IMPACTULUI
Propunerea vizează prelungirea, pentru o
perioadă limitată, a valabilității unui regim de acces
existent, prevăzut în prezent la articolul 17 alineatul (2) din
Regulamentul (CE) nr. 2371/2002. Extinderea regimului de acces
până la 31 decembrie 2022 este inclusă în articolul 6
alineatul (2) din propunerea de regulament privind politica comună în
domeniul pescuitului, care a făcut obiectul Evaluării impactului
SEC(2011)891. Prin urmare, nu au fost necesare nici consultarea părților
interesate, nici evaluarea impactului.
3.           ELEMENTE JURIDICE ALE PROPUNERII
·      Rezumatul acțiunii propuse
Acțiunea principală este evitarea
întreruperii regimului de acces special prevăzut la articolul 17
alineatul (2) din Regulamentul (CE) nr. 2371/2002, în cazul în care propunerea
de Regulament al Parlamentului European și al Consiliului privind politica
comună în domeniul pescuitului nu a fost adoptată și nu a intrat
încă în vigoare la 31 decembrie 2012. 
·      Temei juridic
Articolul 43 alineatul (2) din Tratatul
privind funcționarea Uniunii Europene.
·      Principiul subsidiarității
Propunerea intră în sfera competenței
exclusive a Uniunii.
·      Principiul proporționalității
Prezenta propunere conține extinderea,
pentru o perioadă limitată, a unei măsuri prevăzute deja în
Regulamentul (CE) nr. 2371/2002, ea neridicând prin urmare niciun fel
de probleme din perspectiva principiului proporționalității.
·      Alegerea instrumentelor
Instrumentul propus: Regulament al
Parlamentului European și al Consiliului. 
Alte instrumente nu ar fi adecvate din
următorul motiv: un regulament trebuie modificat printr-un alt regulament.
4.           IMPLICAȚII BUGETARE 
Această măsură nu presupune
cheltuieli suplimentare pentru Uniune.
2012/0143 (COD)
Propunere de
REGULAMENT AL PARLAMENTULUI EUROPEAN ȘI
AL CONSILIULUI
de modificare a Regulamentului (CE) nr.
2371/2002 al Consiliului privind conservarea și exploatarea durabilă
a resurselor piscicole în conformitate cu politica comună în domeniul
pescuitului
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 43 alineatul (2),
având în vedere propunerea Comisiei Europene,
după transmiterea proiectului de act
legislativ către parlamentele naționale,
având în vedere avizul Comitetului Economic și
Social European[4],

hotărând în conformitate cu procedura
legislativă ordinară,
întrucât:
(1)          Navele de pescuit din Uniunea
Europeană au acces egal la apele și la resursele Uniunii care fac
obiectul normelor politicii comune în domeniul pescuitului.
(2)          Regulamentul (CE) nr.
2371/2002 al Consiliului din 20 decembrie 2002 privind conservarea și
exploatarea durabilă a resurselor piscicole în conformitate cu politica
comună în domeniul pescuitului[5]
prevede o derogare de la norma privind accesul egal, autorizând statele membre
să limiteze pescuitul în propriile ape din zona de 12 mile marine de la
baza țărmului, la anumite nave de pescuit. 
(3)          În conformitate cu
Regulamentul (CE) nr. 2371/2002 al Consiliului, la data de
13 iulie 2011, Comisia a prezentat Parlamentului European și
Consiliului un raport referitor la aranjamentele privind accesul la resurse în
zona de 12 mile marine[6],
în care se aprecia că regimul de acces este foarte stabil și că,
începând din 2002, el a funcționat neîntrerupt și în mod
satisfăcător. 
(4)          Normele în vigoare privind
limitarea accesului la resurse în zona respectivă au venit în sprijinul
conservării, limitând efortul de pescuit în regiunea cea mai
sensibilă a apelor Uniunii. Aceste norme au menținut totodată
activitățile de pescuit tradiționale, care joacă un rol
important în dezvoltarea socială și economică a anumitor
comunități costiere.
(5)          Derogarea a intrat în vigoare
la 1 ianuarie 2003 și va înceta la 31 decembrie 2012.
Termenul său de valabilitate ar trebui prelungit până la adoptarea
noului regulament al Parlamentului European și al Consiliului privind
politica comună în domeniul pescuitului[7].

(6)          Prin urmare, Regulamentul
(CE) nr. 2371/2002 ar trebui modificat în consecință.
ADOPTĂ PREZENTUL REGULAMENT:
Articolul 1
La articolul 17 alineatul (2) din Regulamentul
(CE) nr. 2371/2002, primul paragraf se înlocuiește cu următorul text:

„2. În apele
situate în zona de până la 12 mile marine de la liniile de bază
aflate sub suveranitatea sau jurisdicția lor, statele membre sunt
autorizate, de la 1 ianuarie 2013 până la
31 decembrie 2014, să limiteze pescuitul la navele de pescuit
care pescuiesc în mod tradițional în apele respective pornind din porturi
situate pe coasta adiacentă, fără a aduce atingere aranjamentelor
aplicabile navelor de pescuit ale Uniunii care arborează pavilionul altor
state membre în baza unor relații de vecinătate existente între
statele membre și aranjamentelor menționate în anexa I, prin care se
stabilesc, pentru fiecare stat membru în parte, zonele geografice din
interiorul zonelor costiere ale altor state membre în care desfășoară
activități de pescuit, precum și speciile vizate.”
Articolul 2

Prezentul regulament intră în vigoare în a șaptea zi de la data
publicării în Jurnalul Oficial al Uniunii Europene.
Se aplică de
la 1 ianuarie 2013. 
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
Pentru Parlamentul European,                     Pentru
Consiliu,
Președintele                                                  Președintele
[1]               JO L 358, 31.12.2002, p. 59.
[2]               COM(2011) 425.
[3]               COM(2011) 418.
[4]               JO C [...],
[...], p [...].
[5]               JO L 358, 31.12.2002, p. 59.
[6]               COM(2011) 418.
[7]               COM(2011) 425.